La Casa de Cultura acull la presentació del llibre “El género de la muerte”, de Carolina Torres i Eduardo Muñoz
2025-07-24

Dins de la programació mensual d’activitats de foment de la lectura i de l’hàbit lector, l’equip de les Biblioteques Municipals de Burjassot ha programat, per al maig, una nova presentació literària per a donar a conéixer un nou llibre i, a l’una, afavorir el contacte entre els lectors i els autors.

En esta ocasió, la presentació tindrà lloc dijous que ve 22 de maig, a les 19.00 hores, a la Sala d’Audiovisuals de la Casa de Cultura i arriba de la mà de la burjassotera Carolina Torres i d’Eduardo Muñoz que presentaran el llibre El género de la muerte, de l’Editorial Samaruc. La presentació comptarà amb l’assistència de l’autora, Carolina Torres, qui estarà acompanyada del seu editor.

El género de la muerte desentranya les complexes arrels culturals, socials i psicològiques que sustenten el feminicidi, un crim d’odi. A través de l’exploració de casos reals, estadístiques i teories criminològiques innovadores, els autors revelen com el feminicidi no és un fet aïllat, sinó la culminació de segles de desigualtat estructural que ha invisibilitzat i violentat a les dones. Conceptes clau com la criminalística i criminologia de gènere són introduïts per a oferir ferramentes pràctiques per a investigar i previndre estos crims. A més, s’examina el paper de les institucions i la societat en la perpetuació de la violència de gènere, proposant accions concretes per a erradicar-la.

Es tracta d’un llibre la lectura del qual és imprescindible per a investigadors, professionals, estudiants i per a qualsevol persona compromesa amb la lluita per la igualtat de gènere ja que, no sols convida a la reflexió, sinó que també empodera a les lectores i els lectors a convertir-se en agents de canvi.

Si parlem dels seus autors, Carolina Torres és criminòloga i mediadora penal, a més de veïna de Burjassot, municipi en el qual viu i treballa actualment, sempre amb el ferm compromís d’analitzar, comprendre i transformar la realitat que li envolta. Graduada per la Universitat d’Alacant i especialitzada en criminalitat femenina, seguretat pública i anàlisi de la conducta criminal, ha centrat la seua carrera a estudiar els perfils delictius des d’una mirada crítica i amb perspectiva de gènere.

És fundadora i directora del despatx Suay Criminólogos, on exerceix com a perit judicial en l’àmbit penal i civil. A més, col·labora amb mitjans internacionals analitzant temes de violència de gènere i perfilació criminal, i ha publicat articles en revistes acadèmiques especialitzades.

Presentar esta obra al seu poble és, per a l’autora, una manera de tancar el cercle: compartir amb la seua comunitat el fruit d’anys de treball i reflexió, i contribuir, des de l’àmbit local, a una causa que ens interpel·la a tots i a totes.

Per part seua, l’argentí Eduardo Muñoz és llicenciat en Criminalística, Criminologia i Seguretat Ciutadana i, a més, diplomat en Perspectiva de Gènere, Seguretat i Justícia, i especialista en Seguretat i Higiene Laboral. S’ha destacat com a consultor i assessor de funcionaris públics i en l’àmbit privat, dissenyant estratègies de prevenció del delicte, enfortiment de la seguretat i polítiques públiques inclusives. A més, és columnista en mitjans reconeguts de l’Argentina, com MDZ, on analitza temes vinculats a la criminologia aplicada, la seguretat ciutadana i la violència de gènere.